钦定古今图书集成/明伦汇编/官常典/第747卷 > 阮之钿
## 钦定古今图书集成/明伦汇编/官常典/第747卷 > 阮之钿

按《明外史忠义传》：“之钿字实甫，桐城诸生也。崇祯中，
下诏保举人才，同邑谕德刘若宰以之钿应，授谷城
知县。十一年正月，之钿未至，张献忠袭陷其城，据以
求抚，总理熊文灿许之，处其众数万于四郊，居民汹
汹欲窜。之钿至，尽心调剂，民稍安。乃上疏言：‘微臣办
贼有心，受事无地。献忠虎踞邑城，其谋叵测。所要求
之地，实兵饷取道咽喉，秦、蜀交会脉络，今已皆为所
据。而奸民甘心效用，善良悉为迫胁。臣守土牧民之
官，至无土可守、无民可牧，库藏殚虚，民产被夺，无赋
可征，名虽县令，实赘员尔。闻今庙堂之上，专主抚议。
臣愚妄谓抚剿二策可合言，未可分言，致损国威而
挫士气也’。”时不能用，贼众始稍相安；后渐出野外行
劫，之钿执之以告其营将，初少寘之法。已而往告，皆
不应曰：“官司不给饷尔，得饷自止。”由是村民徙亡殆
尽。遂掠及阛阓稍拒，辄挺刃相向，日有死者，一城大
嚣。监军佥事张大经奉文灿令来镇抚，亦不能禁。明
年，献忠反，形渐萌。之钿往说之曰：“将军始所为甚悖，
今幸得为王臣，当从军立功，垂名竹帛，且不见刘将
军国能乎？天子手诏进官，厚赉金帛，此赤诚效也。将
军若疑中朝有异论者，之钿请以百口保于朝，何嫌
何疑，而复怀他志哉？”献忠素衔之钿，遂恶言极骂之。
之钿忧愤成疾，题数语于壁，自誓以死，遂不视事。至
五月，献忠果反，劫库纵囚，毁其城。之钿仰药未绝。献
忠遣使索印，坚不予，贼遂杀之。旋纵火焚公署，骸骨
为烬；而《大经》为贼劫去，不能死。迨玛瑙山，战败，偕贼
将曹威等出降，士论丑之。之钿后赠尚宝少卿。